Pajuosčio dvaro koplyčia

**Pajuosčio dvaro koplyčia** – buvusi koplyčia, stovėjusi Panevėžio rajone, Pajuosčio dvaro sodyboje, šalia Nevėžį kertančio Pajuosčio tilto. Sunaikinta sovietmečiu, maždaug iki 1970 m. 
Koplyčia buvo pastatyta priešingame Nevėžio krante, atokiau nuo pagrindinių dvaro pastatų, Panevėžio miesto pusėje. Netoli šios vietos, prieš tiltą, apsisukdavo maršrutinis miesto autobusas, pastatyti garažai. Pajuosčio dvaro teritorijoje buvo įsikūrusi Sovietinės armijos divizija.

Pastaraisiais metais viename iš restauruotų dvaro pastatų įrengta Šv. Jurgio koplyčia, skirta Pajuostyje dislokuoto Karaliaus Mindaugo husarų bataliono karių sielovados reikmėms. Stovi karinėje teritorijoje priešais tiltą. Lankymas pašaliniams ribojamas, prie apsaugos posto iškabinti įspėjantys ženklai. 

## Istorinė koplyčia
 
Neogotikinio stiliaus šeimos laidojimo koplyčia pastatyta 1820 m. Jos  rūsyje buvo palaidoti dvarininkai Meištavičiai ir jų artimieji. Sakralinė vieta išniekinta ir sunaikinta 1960–1970 m. laikotarpyje. Joje buvo kilęs gaisras, vėliau stūksoję griuvėsiai pašalinti, vieta išvalyta, įrengti karinio dalinio darbuotojų garažai. Amžininkų prisiminimais, koplyčios būta baltos ir su dviem bokšteliais. Vietos tikintieji į koplyčią rinkdavosi gegužinėms pamaldoms. Vėliau šventovė paversta sovietų kariuomenės sandėliu: rūsyje laikytos daržovės, pačioje koplyčioje – įvairus inventorius. Kurį laiką šalia pastato mėtėsi karstų liekanos, žmonių kaulai. Netoliese gyvenusiųjų rūpesčiu išdarkyti palaikai buvo surinkti ir palaidoti šalia koplyčios. Kasant pamatus garažams, ekskavatoriaus kaušas išvertė koplyčioje ir jos šventoriuje palaidotus dvariškių palaikus.

## Kariuomenės koplyčia

Anksčiau Pajuostyje mišios būdavo aukojamos arba pačiame kariniame dalinyje po atviru dangumi, arba Panevėžio Švč. Trejybės bažnyčioje. Už valstybės kariuomenei skirtas lėšas įrengta koplyčia. Šventove tapo restauruota buvusi dvaro ledainė. Karių globėjo šv. Jurgio vardu tituluojamą koplyčią 2024 m. lapkričio 11 d. pašventino kariuomenės ordinaras arkivyskupas Gintaras Grušas, pastatyta atminimo lenta.

Pritaikant koplyčiai, pastate atlikti autentiško fasado sienų tinko, architektūrinių detalių konservavimo ir restauravimo darbai. Suremontuotos medinės perdangų sijos, stogo laikančios konstrukcijos. Pagal ikonografiją restauruota smailėjančio stogo forma. Ant mūrinio priestato sutvarkyta medinių konstrukcijų aikštelė su turėklais. Pagal tvarkybos darbų projektą ir vidaus, ir išorės sienose paliktos autentiškos polichromijos atodangos.

Dvaro aštuoniakampis bokštas XVIII a. pabaigoje buvo apdengtas išlenktu kinišku stogu. Bokšto араtinėje dalyje įrengta ledainė. Šis pastatas dviejų aukštų, su rūsiu, aštuoniakampiu stogu. Pirmojo aukšto sienose įrengtos pusapskritės langų ir durų angos, antrajame aukšte – smailiaarkės. Pastatas sumūrytas iš degto molio plytų, nutinkuotas. Papuoštas smailiaarkėmis sąramomis ir rustais, dekoratyviais langų ir durų angų plytų mūro apvadais,  virš pirmojo aukšto – profiliuota juosta, karnizu. Šalia stovi dviaukštė raudonplytė elektros pastotė.

2025 m. duomenimis, priešais koplyčią buvo tvarkoma krantinė, kariuomenės poreikiams ties santaka perstatomas tiltas per Juostą.

## Šaltiniai